অবাক বিস্ময়ে ব্যানার পোস্টারের দিকে তাকাই আর বারবার ভাবি, খন্দকার মোশতাকও একসময় আওয়ামী লীগ নেতা ছিল। বঙ্গবন্ধুর বাবার মৃত্যুতে সেই মোশতাকের কান্না দেখে স্বয়ং বঙ্গবন্ধুও স্তম্ভিত হয়ে গিয়েছিলেন। কবর খুঁড়েও যাকে মারার সাহস পায়নি পাকিস্তানি হানাদার বাহিনী সেই বঙ্গবন্ধুকে শরীরে, বুকে ও পিঠে ১৮ টা গুলি করে হত্যাকারীরা। মৃত্যু নিশ্চিত করতে বঙ্গবন্ধুর দুই পায়ের গোড়ালির রগ কেটে দেয়। শুধু বঙ্গবন্ধুকে হত্যা করেই ক্ষান্ত হয়না, গোটা পরিবারকেই নৃশংসভাবে হত্যা করে। শিশু শেখ রাসেলকে হত্যা করে দুই সেনা কর্মকর্তার কথোপকথনের মাঝে যখন মেজর হুদা বলে ওঠে ‘অল আর ফিনিশড’ তখনই শেষ হয়ে যায় বাংলাদেশের স্বপ্ন। ক্ষমতার পালাবদলে কৃতঘ্ন শকুনের দল হিংস্র থাবা বসায়। সেই বন্দীদশা থেকে মুক্তি পেতে বাংলাদেশ নামক রাষ্ট্রের সময় লাগে দীর্ঘ ২১ বছর।